CELEX: 62021TN0731
Language: da
Date: 2021-11-16 00:00:00
Title: Sag T-731/21: Sag anlagt den 16. november 2021 — Společnost pro eHealth databáze mod Kommissionen

24.1.2022   
            
            
               DA
            
            
               Den Europæiske Unions Tidende
            
            
               C 37/43
            
         
      Sag anlagt den 16. november 2021 — Společnost pro eHealth databáze mod Kommissionen
      (Sag T-731/21)
      (2022/C 37/57)
      Processprog: tjekkisk
      
         Parter
      
      
         Sagsøger: Společnost pro eHealth databáze, a.s. (Prag, Den Tjekkiske Republik) (ved advokat P. Konečný)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Kommissionens afgørelse C(2021) 6597 af 2. september 2021 annulleres.
               
            
                  —
               
               
                  Sagsøgte tilpligtes at bære sine egne omkostninger og at betale de af sagsøgeren afholdte omkostninger inden for rammerne af nærværende sag.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført fire anbringender.
      
                  1.
               
               
                  Første anbringende om tilsidesættelse af forbuddet mod tilbagevirkende kraft og fejlagtig anvendelse af strengere betingelser for så vidt angår deltagelsen i projektet.
                  
                              —
                           
                           
                              Sagsøgeren har gjort gældende, at sagsøgte ikke kan henvise til forpligtelser, der følger af et ikke-bindende dokument, hvis eksistens ikke var kendt af parterne i aftalen, og hvis anvendelse der ikke var givet samtykke til.
                           
                        
                              —
                           
                           
                              Sagsøgeren har desuden gjort gældende, at sagsøgte har henvist til forpligtelser, der følger af et ikke-bindende dokument, hvilket udgør en tilsidesættelse af den omhandlede aftale om tildeling af støtte.
                           
                        
                              —
                           
                           
                              Sagsøgeren har ligeledes gjort gældende, at sagsøgte har tilsidesat princippet om forbud mod tilbagevirkende kraft ved at henvise til anvendelsen af strengere formkrav, der følger af et dokument, som først er blevet udfærdiget, efter at aftalen om tildeling af støtte var blevet undertegnet.
                           
                        
            
                  2.
               
               
                  Andet anbringende om tilsidesættelse af legalitetsprincippet i forbindelse med retsakter som følge af den manglende hensyntagen til fremlagte bevismidler.
                  
                              —
                           
                           
                              Sagsøgeren har gjort gældende, at sagsøgte ikke har taget hensyn til de bevismidler, som sagsøgeren har fremlagt i den endelige finansielle revisionsrapport, selv om sagsøgte burde have taget hensyn hertil, og sagsøgte har dermed tilsidesat legalitetsprincippet i forbindelse med retsakter.
                           
                        
                              —
                           
                           
                              Sagsøgeren har desuden gjort gældende, at de fremlagte bevismidler blev certificeret efter anmodning fra revisoren.
                           
                        
            
                  3.
               
               
                  Tredje anbringende om tilsidesættelse af legalitetsprincippet i forbindelse med retsakter som følge af anvendelsen af en fejlagtig beregning.
                  
                              —
                           
                           
                              Sagsøgeren har gjort gældende, at sagsøgte har begået fejl ved fastlæggelsen af det beløb, der udgør beregningsgrundlaget for det endelige beløb, som sagsøgeren skal betale tilbage til sagsøgte.
                           
                        
                              —
                           
                           
                              Sagsøgeren har anfægtet den omstændighed, at såfremt der tilbagebetales det beløb, som sagsøgte har beregnet, vil sagsøgeren tilbagebetale et beløb, som sagsøgeren aldrig har fået udbetalt, således at sagsøgeren kommer til at betale sagsøgte et beløb, der er væsentligt højere.
                           
                        
            
                  4.
               
               
                  Fjerde anbringende om tilsidesættelse af proportionalitetsprincippet
                  
                              —
                           
                           
                              Sagsøgeren har gjort gældende, at sagsøgeren bør tilkendes erstatning for personaleomkostninger med et beløb svarende til mindst den gennemsnitlige løn til de ansatte for 2008-2011 i de selskaber, der udøvede virksomhed på området for informationsteknologi i Den Tjekkiske Republik. Det er sagsøgerens opfattelse, at en manglende anerkendelse af disse omkostninger udgør en urimelig og uforholdsmæssig adfærd over for sagsøgeren.